32004D0315
L 100/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 март 2004 година
за признаване на система за наблюдение на стопанствата за говеда в държавите-членки или в отделни региони на държавите-членки съгласно Директива 64/432/ЕИО
(нотифицирано под номер С(2004) 986)
(текст от значение за ЕИП)
(2004/315/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 14, параграф 5, първа алинея от нея,
като има предвид че:
(1)
Съгласно Директива 64/432/ЕИО говедата за отглеждане и разплод, предназначени за търговия, трябва да преминат съответните индивидуални тестове за туберкулоза, бруцелоза и ензоотична левкоза, освен ако те не произхождат от държава-членка или регион от нея, признати за официално свободни от съответните болести, или ако е приложена в тази държава-членка одобрена система за наблюдение.
(2)
Франция е призната за страна, официално свободна от туберкулоза, бруцелоза и ензоотична левкоза в съответствие с Решение 2003/467/ЕО на Комисията (2), като 97,33 % от стадата от говеда са признати за официално свободни от бруцелоза по говедата към 31 декември 2002 г.
(3)
Решение 2002/907/ЕО на Комисията (3) временно признава системата за наблюдение на стопанствата за говеда, въведена във Франция съгласно Директива 64/432/ЕИО. Това решение изисква временното одобрение на системата за наблюдение да бъде преразгледано преди 30 април 2004 г.
(4)
Извършената одиторска проверка от експерти на Комисията и представената за целта от френските компетентни органи документация показват, че е постигнат напредък за осигуряването на напълно оперативна система за наблюдение на стопанствата за говеда във Франция.
(5)
Системата за наблюдение на стопанствата за говеда, въведена във Франция, следва да бъде одобрена.
(6)
Решение 2002/544/ЕО на Комисията (4) признава система за наблюдение на стопанствата за говеда, приложена в Белгия в съответствие с Директива 64/432/ЕИО.
(7)
Приема се за подходящо в едно решение да бъдат изброени държавите-членки или областите на държавите-членки, в които системата за наблюдение на стопанствата за говеда е въведена в съответствие с Директива 64/432/ЕИО.
(8)
Решения 2002/544/ЕО и 2002/907/ЕО трябва да се отменят и да се заменят с настоящото решение.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Одобряват се системите за наблюдение на стопанствата за говеда, въведени в съответствие с член 14 от Директива 64/432/ЕИО в държавите-членки или регионите на държавите-членки, изброени в приложението към настоящото решение.
Член 2
Решения 2002/544/ЕО и 2002/907/ЕО се отменят.
Член 3
Адресати на настоящото решение са държавите-членки.
Съставено в Брюксел на 26 март 2004 година.